### NN 81/2022 (13.7.2022.), Odluka o naknadi za razvoj trgovačkog društva Drenovački vodovod d.o.o., Drenovci

DRENOVAČKI VODOVOD d.o.o.

1208

Na temelju članka 52. Zakona o financiranju vodnog gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. podstavka 4. Zakona o vodnim uslugama (»Narodne novine«, br. 66/19), Skupština trgovačkog društva Drenovački vodovod d.o.o. Drenovci (u daljnjem tekstu: Isporučitelj) na sjednici održanoj 8. srpnja 2022. godine donosi

ODLUKU

O NAKNADI ZA RAZVOJ

I. OPĆE ODREDBE

Članak 1.

Ovom Odlukom o naknadi za razvoj na području Općine Drenovci, koje je područje pružanja vodnih usluga Isporučitelja, utvrđuje se obveza plaćanja naknade za razvoj, način obračuna, visina i obveznici plaćanja naknade za razvoj, korištenje prikupljenih sredstava te nadzor nad obračunom i naplatom i korištenjem sredstava prikupljenih iz naknade za razvoj na području Općine Drenovci.

Ova Odluka o naknadi za razvoj donosi se za razdoblje važenja Plana gradnje komunalnih vodnih građevina.

II. OBVEZA PLAĆANJA I NAČIN OBRAČUNA NAKNADE ZA RAZVOJ

Članak 2.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Osnovica naknade za razvoj je jedinica mjere isporučene vodne usluge, odnosno jedan kubni metar isporučene vode (1 m3).

Članak 3.

Naknada za razvoj obračunava se putem računa za vodne usluge i iskazuje se kao zasebna stavka na računu.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj ne podliježe obvezi plaćanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade iz članka 5. ove Odluke.

III. VISINA NAKNADE ZA RAZVOJ

Članak 4.

Naknada za razvoj iznosi 1,00 kn/m3 za sve korisnike vodnih usluga na području Općine Drenovci.

Članak 5.

Način i rokovi uplate naknade za razvoj određuju se Odlukom o cijeni vodnih usluga koju donosi Isporučitelj.

IV. KORIŠTENJE NAKNADE ZA RAZVOJ

Članak 6.

Sredstva naknade za razvoj koriste se za financiranje gradnje komunalnih vodnih građevina na području Općine Drenovci, odnosno za:

– izradu projektne i ostale pripremne dokumentacije te izradu studijskih analiza,

– provedbe postupka otkupa i izvlaštenja te drugog rješavanja imovinsko-pravnih odnosa potrebnih za gradnju komunalno vodnih građevina, te radi zaštite izvorišta u zonama sanitarne zaštite,

– rekonstrukciju, odnosno gradnju komunalnih vodnih građevina,

– stručni nadzor nad rekonstrukcijom, odnosno gradnjom komunalnih vodnih građevina,

– otplatu zajmova i kredita za gradnju komunalnih vodnih građevina,

– ostala ulaganja u izgradnju komunalnih vodnih građevina.

Naknada za razvoj je prihod Isporučitelja.

V. NADZOR NAD OBRAČUNOM I NAPLATOM I KORIŠTENJEM SREDSTAVA PRIKUPLJENIH IZ NAKNADE ZA RAZVOJ

Članak 7.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na zasebnoj poziciji a nadzor nad obračunom, naplatom i korištenjem sredstava naknade za razvoj provodi Skupština društva.

VI. PRIJELAZNE I ZAVRŠNE ODREDBE

Članak 8.

Ova Odluka stupa na snagu osmoga dana od dana donošenja, objavit će se u »Narodnim novinama« i na mrežnim stranicama Isporučitelja te dostaviti Vijeću za vodne usluge u roku od pet dana od dana donošenja, a primjenjivat će se od 1. kolovoza 2022. godine.

Urbroj: 2196-12-1-61
 Drenovci, 8. srpnja 2022.

Za Skupštinu Društva
 Načelnik Općine Drenovci
 Josip Nasurović, v. r.